बिहार: चाचा ने संतान की चाह में दी भतीजे की बलि, पुलिस ने किया गिरफ्तार  
देवी काली को खुश करने के लिए एक तांत्रिक की सलाह पर की हत्या
चाचा ने ही अपने 10 वर्षीय भतीजे की कथित तौर पर बलि चढ़ाई
यह घटना रविवार देर रात पिरापैंती पुलिस थाना क्षेत्र के दिलौर गांव में हुई
बिहार के भागलपुर जिले में देवी काली को खुश करने के लिए एक तांत्रिक की सलाह पर एक चाचा ने अपने 10 वर्षीय भतीजे की कथित तौर पर बलि चढ़ा दी. वरिष्ठ पुलिस अधीक्षक आशिष भारती ने सोमवार को बताया कि आरोपी शिवानंद रविदास का अपना कोई बच्चा नहीं था और उसे एक स्थानीय तांत्रिक विभाष मंडल ने सलाह दी कि संतान की उसकी इच्छा तभी पूरी होगी, जब वह किसी करीबी रिश्तेदार के बच्चे की बलि काली पूजा के दिन देगा.
बता दें, यह घटना रविवार देर रात पिरापैंती पुलिस थाना क्षेत्र के दिलौर गांव में हुई. भारती ने बताया कि रविदास अपने भतीजे को पहले से तय एक स्थान पर पटाखा खरीदने के बहाने ले गया और उसका गला रेत दिया. बच्चे का शव मिलने के बाद उसके माता-पिता ने पुलिस में शिकायत दर्ज कराई, जिसके बाद रविदास और तांत्रिक को गिरफ्तार कर लिया गया.